
Környezetbarát fenntarthatóság a könyvtárakban

A fenntarthatóság és a zöld szemlélet korunk egyik általános kérdésévé nőtte ki magát, amiben jelentős feladat és felelősség hárul a könyvtárakra is, mint információközvetítő intézményekre. A jövőben azok a könyvtárak fognak élen járni, amelyek a humánökológiai szempontoknak is megfelelnek és a környezettudatos fenntartható gondolkodást részesítik előnyben. Ezt az elvet és szellemiséget valló intézmények az ún. zöld könyvtárak, amelyek egyrészt a zöld épületminősítési előírások szerint épülnek, másrészt pedig működésükbe a fenntarthatósággal és humánökológiai szempontokkal kapcsolatos szemléletet építik be.
A zöld könyvtári minőség és minősítés több dolgot jelent egyszerre: intézményt, épületet, helyet, állományt, szemléletet, szolgáltatást. Ha ezek mindegyike teljesül, akkor beszélhetünk zöld könyvtárról, ha viszont csak egy részük integrálható az intézmény mindennapi életébe, akkor inkább a zöld jellegű könyvtár elnevezés indokolt. Emellett érdemes különbséget tenni egy újonnan épült könyvtár zöld jellege és egy már meglévő könyvtári épület zölddé/zöldebbé válása között, mely utóbbi főleg olyan megoldásokban érdekelt, mint az energiatakarékosság, a szelektív hulladékgyűjtés és papírhasználat. A fenntarthatósági/zöld jellegű állomány kialakítása mellett fontos szerep hárul a könyvtárakra a zöld nevelésben is, amely – miként a szingapúri gyermekkönyvtár példája is mutatja – annál hatásosabb lehet, minél fiatalabb korosztálynál veszi kezdetét.

